Asetus moottoriveneistä matkustajain kuljettamista varten
Suomen Suuriruhtinaanmaan Asetuskokoelma 30.5.1905/30.

Armollinen Asetus

moottoriveneistä matkustajain kuljettamista varten.

    Hänen Majesteettinsa Keisari on, Keisarillisen Suomen Senaatin alamaisesta esityksestä, Tsarskoje Selossa ollessaan 17 (30) p:nä Toukokuuta 1905 suvainnut Armossa vahvistaa seuraavan asetuksen moottoriveneistä matkustajain kuljettamista varten.

1 §.

Moottorivene on jokainen semmoinen matkustajain kuljettamista varten aiottu alus, jota käyttää muilla keinoilla kuin höyryllä aikaansaatu konevoima.

2 §.

Moottoriveneen rakennuksesta, varustuksesta ja kalustoesineistä sekä valo- ja äänisignaali-laitteilla varustamisesta, niin myös sellaisten alusten katsastuksesta olkoon soveltuvissa kohdin noudatettavana mitä asetuksessa 27 p:ltä Maaliskuuta 1890 matkustajahöyrylaivoista on säädetty.

3 §.

Moottoriveneen koneiston pitää olla hyvistä aineksista sekä tarpeeksi vahva ja luja vastustamaan sitä jännitystä, jota koneiston on kestettävä.

Polttokaasujen johtoputken tulee olla niin eristetty ja suojattu, ettei likeisten esineiden syttymistä ole pelättävä.

Benzinimoottorissa sytyttäminen ei saa tapahtua avoimella, alati palavalla liekillä.

4 §.

Moottoriveneessä olkoon lupa kerrallaan kuljettaa mukana enintään 100 litraa benziniä tahi muuta sellaista erittäin tulenarkaa öljyä, josta säädetään asetuksessa 9 p:ltä Syyskuuta 1896 tulenarkojen öljyjen ja niihin verrattavain nesteitten valmistamisesta, varastossa pitämisestä, myymisestä ja kuljettamisesta, taikka enintään 250 litraa puhdistettua petroleumia tahi muuta vähemmän tulenarkaa öljyä. Nämät nesteet pitää olla säilytettyinä tarpeeksi vahvoissa metalliastioissa, jotka ovat varustetut luotettavaa rakennetta olevilla varolaitteilla räjähdysvaaran estämiseksi; ja on erittäin tulenaran öljyn säilytysruuma varustettava tarpeellisilla tuuleuttamislaitteilla.

Astia, jossa erittäin tulenarkaa öljyä säilytetään, on varustettava selvällä päällekirjoituksella tahi etiketillä, jossa on sanat "tulenarkaa ainetta", "eldfarligt ämne".

Tulenaran öljyn lastaus tahi uudestaan laskeminen moottoriveneessä on toimitettava päivänvalossa; olkoon kuitenkin lupa toimittaa sellainen työ muunakin aikana, jos siinä käytetään valaistusta, joka ei ole tulenarkaa. Tulen sytyttäminen tai tupakanpoltto on silloin kielletty.

5 §.

Moottoriveneen kuljettajalla tulee olla ne tiedot merenkulussa, jotka matkustajahöyrypurren päälliköitä varten on säädetty. Sen ohessa on sellaisen kuljettajan näytettävä todistus siitä, että hän vähintään kuusi kuukautta on moitteettomasti hoitanut moottoria, taikka moottorinvalmistajan antama todistus siitä, että hän on osottanut omaavansa tarpeellisen tiedon koneiston rakenteesta ja hoidosta.

Jos moottorivene on niin iso, että sen toimitetussa katsastuksessa harkitaan saattavan ottaa mukaansa enemmän kuin 10 matkustajaa, on veneen palvelukseen kuljettajan lisäksi otettava yksi henkilö.

6 §.

Tämän asetuksen säädösten rikkominen rangaistaan, ellei rikkomus ole Rikoslain mukaan tuomittava, enintään 500 markan sakolla.

Asianomaisten kruunun-, satama- ja poliisipalvelijain pitää valvoa tämän asetuksen määräysten noudattamista.

Ministerivaltiosihteeri Linder.

Vesiliikennesäädökset